[pic] | EUROOPAN KOMISSIO |

Bryssel 20.12.2010

KOM(2010) 769 lopullinen

KOMISSION TIEDONANTO NEUVOSTOLLE, EUROOPAN PARLAMENTILLE JA EUROOPAN TALOUS- JA SOSIAALIKOMITEALLE

Veroesteiden poistaminen unionin kansalaisten rajatylittävältä toiminnalta

SEK(2010) 1576 lopullinen

KOMISSION TIEDONANTO NEUVOSTOLLE, EUROOPAN PARLAMENTILLE JA EUROOPAN TALOUS- JA SOSIAALIKOMITEALLE

Veroesteiden poistaminen unionin kansalaisten rajatylittävältä toiminnalta

JOHDANTO

Euroopan unionin jäsenvaltioiden kansalaiset ovat vuodesta 1992 olleet paitsi kotijäsenvaltionsa myös EU:n kansalaisia. EU:n 500 miljoonalla kansalaisella on unionin lainsäädännön perusteella oikeus muuttaa toiseen EU-maahan asumaan, opiskelemaan, työskentelemään tai viettämään eläkepäiviä. He voivat myös tehdä ostoksia tai sijoituksia muissa EU-maissa.

Älykkään, kestävän ja osallistavan kasvun Eurooppa 2020 -strategiassaan[1] Euroopan komissio katsoi, että yksi osatekijä EU:n talouden saamisessa takaisin raiteilleen on se, että EU:n kansalaisille annetaan mahdollisuus osallistua sisämarkkinoihin täysimääräisesti ja varmistetaan samalla, että heillä on tähän tarvittava luottamus.

Todellisuudessa EU:n kansalaiset kohtaavat sisämarkkinoilla kuitenkin monia esteitä valtioiden rajat ylittävälle toiminnalle. Kansalaisten olisi voitava kaikilta osin hyödyntää oikeuksiaan, jotka antavat heille mahdollisuuden kansalliset rajat ylittävään toimintaan EU:ssa kansalaisina, kuluttajina, opiskelijoina, työntekijöinä, potilaina ja eläkeläisinä. Sisämarkkinoiden toimenpidepaketissa[2] ja katsauksessa Euroopan unionin kansalaisuuteen[3] yksilöidään ne toimenpiteet, joita tarvitaan monilla eri aloilla, jotta unionin kansalaisten oikeudet toteutuisivat täysimääräisinä. Verotus on yksi näistä aloista.

Tässä tiedonannossa tarkastellaan kiireellisimpiä kansalaisten elämään vaikuttavia rajatylittävän toiminnan vero-ongelmia ja hahmotellaan niihin ratkaisuja. Tapauksesta riippuen ratkaisuina voisivat tulla kyseeseen yksittäisten jäsenvaltioiden verosääntöjen muuttaminen syrjinnän poistamiseksi, yhteisten EU-sääntöjen käyttöönotto tai EU:n verohallintojen tiiviimpi yhteistyö uusilla aloilla sekä tiedotus- ja valitustoimet. Verosääntöjen ei pitäisi vähentää yksittäisten kansalaisten halua hyödyntää sisämarkkinoiden tarjoamia etuja.

EU:N KANSALAISTEN TÄMÄNHETKISET VERO-ONGELMAT RAJATYLITTÄVISSÄ TILANTEISSA

Yksittäiset EU:n kansalaiset esittävät usein rajatylittävien tilanteiden vero-ongelmiin liittyviä kysymyksiä Sinun Eurooppasi -verkkoportaaliin[4] kuuluville Euroopan komission yhteyspisteille. Sinun Eurooppasi -neuvonnan, sisämarkkinoiden ongelmanratkaisuverkon (SOLVIT) ja Europe Direct -palvelukeskusten vuosikertomuksista käy ilmi, että ne saavat paljon verotusta koskevia kysymyksiä ja valituksia EU:n kansalaisilta: tällaisten kysymysten ja valitusten määrä on vähintään 3–4 prosenttia kysymysten ja valitusten vuotuisesta kokonaismäärästä . Myös komission asianomaiset yksiköt[5], Euroopan kuluttajakeskukset, Yritys–Eurooppa-verkosto ja Euroopan työvälitysverkoston (EURES) toimipaikat raja-alueilla vastaanottavat monia ja monenlaisia verokyselyjä ja -valituksia. Komissio on lisäksi vastaanottanut tai saanut nähtäväkseen useita rajatylittävien yhteenliittymien laatimia raportteja rajatylittävän toiminnan vero-ongelmista. Tämänkaltaiset kysymykset ja valitukset todennäköisesti lisääntyvät edelleen EU:n kansalaisten rajatylittävän toiminnan yleistyessä koko ajan.

Valituksissa on usein kyse toisen maan verosääntöjen monimutkaisuudesta ja siitä, että niistä ja niissä säädetyistä oikeuksista ja velvollisuuksista on vaikea saada tietoa. Nämä ongelmat johtuvat monesti kielimuurista, mutta myös eri maiden veroviranomaisten välisen yhteistyön puutteesta valitetaan. Muita yleisiä syitä valituksiin ovat jäsenvaltioiden verohallinnon eri yksiköiden antamat ristiriitaiset tiedot ja paikallisten verojen vaikutukset ulkomaisiin asukkaisiin.

Lisäksi

- EU:n kansalaiset, jotka muuttavat ulkomaille tilapäisen tai pysyvän työn vuoksi tai jotka ylittävät valtioiden rajan päivittäin työmatkallaan, valittavat erityisesti vaikeuksista, jotka liittyvät erilaisten verohelpotusten, -huojennusten ja -vähennysten saamiseen toisen maan veroviranomaisilta. He valittavat usein myös siitä, että ulkomailla asuvaan sovelletaan korkeampaa progressiivista verokantaa ja että ulkomailta saatua tuloa verotetaan ankarammin. Lisäksi valituksissa ovat keskeisesti esillä kaksinkertaista verotusta koskevat ongelmat, jotka johtuvat verotukselliseen kotipaikkaan liittyvistä epäselvyyksistä, kaksinkertaista verotusta koskevissa kahdenvälisissä sopimuksissa sallitun hyvitysmäärän rajoituksista ja tietyissä tapauksissa jopa tällaisten sopimusten puuttumisesta;

- muista maista kuin asuinmaastaan kiinteistöjä ostavat EU:n kansalaiset valittavat ulkomaisia kiinteistöjä koskevien verovapautusten puutteesta, ulkomailla asuville kiinteistöistä syntyvien verotappioiden vähennys- ja hyvitysmahdollisuuksien puuttumisesta ja siitä, että ulkomailla asuviin sovelletaan korkeampia kiinteistöjen rekisteröinnistä kannettavia veroja;

- ulkomaiseen irtaimeen omaisuuteen sijoittavat valittavat vaikeuksista, jotka liittyvät lähdeveroa koskevan huojennuksen hakemiseen;

- ulkomaisiin eläkerahastoihin maksuja suorittavat valittavat erityisesti näiden maksujen vähennyskelvottomuudesta, eläkkeiden kaksinkertaisesta verotuksesta ja eläkepääoman rajatylittäviin siirtoihin liittyvistä veroesteistä;

- monet toisesta jäsenvaltiosta omaisuutta perivät unionin kansalaiset ovat valittaneet muun muassa sellaisten säännösten puuttumisesta, joilla voitaisiin poistaa perinnön kaksinkertainen verotus, ja ulkomailla asuvien ankarammasta perintöverotuksesta;

- kuluttajat valittavat ennen kaikkea niistä kaksinkertaisista rekisteröintiveroista ja/tai käyttöveroista, jotka he joutuvat maksamaan ostaessaan auton muusta jäsenvaltiosta kuin siitä, jossa asuvat vakituisesti, tai siirtäessään auton sen rekisteröintijäsenvaltiosta toiseen jäsenvaltioon. Kansalaisten näyttää usein olevan vaikea ymmärtää, miten vapaata liikkuvuutta koskevia EU:n sääntöjä sovelletaan verotukseen, mistä syystä he olettavat virheellisesti, että autojen verotusta koskevat säännöt ovat tai niiden pitäisi olla yhdenmukaisia kaikkialla EU:ssa. Kuluttajat valittavat myös veroesteistä, jotka haittaavat tavaroiden ostamista verkossa toisesta maasta, ja ongelmista, jotka liittyvät ulkomailta ostamiseen. Lisäksi he kysyvät alkoholi- ja tupakkaverojen eroista eri maissa ja valittavat näiden tavaroiden tuontiin liittyvistä hankaluuksista;

- taiteilijoiden ja muusikoiden sekä muiden itsenäisten palveluntarjoajien etujärjestöt valittavat palkkioista pidätettyjen verojen palautuksiin liittyvistä viiveistä, keskitetyn asiointipisteen puuttumisesta verohallinnossa, veroviranomaisten asettamista tiukoista määräajoista, joita on vaikea noudattaa, verojen kantamista ja verohuojennusten hakemista koskevien määräaikojen huonosta koordinoinnista ja eri maiden toisistaan eroavien, monimutkaisten veroilmoituslomakkeiden aiheuttamista ongelmista;

- yritykset huomauttavat usein veroesteistä, jotka vaikeuttavat työntekijöiden palkkaamista ulkomailta, ja erityisesti eri verojärjestelmien vaikutuksesta toisiinsa.

Tässä tiedonannossa pyritään ensin selittämään, miten komissio voi auttaa EU:n kansalaisia löytämään ratkaisuja kohtaamiinsa verosyrjintää koskeviin ongelmiin.

Komission ongelmanratkaisupalvelujen hyödyntäminen ja EU:n perussopimusten määräysten soveltaminen voi tuoda ratkaisun moniin verotusalan syrjintäongelmiin, joita EU:n kansalaiset kohtaavat rajatylittävää toimintaa harjoittaessaan. Näillä keinoilla ei kuitenkaan voida ratkaista sellaisia muita ongelmia kuin esimerkiksi kahden keskenään ristiriitaisen verojärjestelmän soveltamisesta johtuva kaksinkertainen verotus. Vaikka jäsenvaltioiden verosäännökset eivät varsinaisesti olisikaan ristiriidassa perussopimusten määräysten kanssa, komissio katsoo, että sisämarkkinoilla ei pitäisi olla kaksinkertaisen verotuksen, eri verojärjestelmien yhteensopimattomuuden ja jäsenvaltioiden verosääntöjä koskevien tietojen heikon saatavuuden kaltaisia ongelmia, jotka estävät yksittäisiä kansalaisia harjoittamasta rajatylittävää toimintaa tai aiheuttavat heille haittaa tällaisen toiminnan yhteydessä. Jäsenvaltioiden verosäännösten yhdenmukaistaminen kaikilta osin ei ole tarpeen eikä mahdollista, mutta on kuitenkin löydettävä ratkaisuja, joissa otetaan huomioon kansalaisten oikeutetut edut perussopimuksilla perustetulla vapaan liikkuvuuden alueella. Tämä saattaa tarkoittaa sitä, että erilaisten verotukseen liittyvien ongelmien ratkaisu edellyttää eriasteista koordinointia ja yhteistyötä jäsenvaltioiden välillä.

Tämän vuoksi komissio pitää myös tärkeänä sitä, että EU ryhtyy toimiin eri jäsenvaltioiden verojärjestelmien yhteensopivuuden parantamiseksi. Tässä tiedonannossa esitellään tähän liittyviä suunnitelmia ja pyydetään neuvostoa ja Euroopan parlamenttia sekä kaikkia asianosaisia osallistumaan aktiivisesti näiden kysymysten ratkaisemiseen EU:n kansalaisia hyödyttävällä tavalla yhteisen strategian puitteissa.

JÄSENVALTIOIDEN VEROLAINSÄÄDÄNNÖISSÄ ESIIINTYVÄN SYRJINNÄN POISTAMINEN

Komissio katsoo, että on erittäin tärkeää saada poistettua jäsenvaltioiden syrjivät verosäännökset, jotta kansalaiset voisivat halutessaan helpommin käyttää vapauttaan harjoittaa rajatylittävää toimintaa. Jäsenvaltiot eivät saa syrjiä ketään kansalaisuuden perusteella tai rajoittaa perusteettomasti EU:n perussopimusten takaamien neljän perusvapauden käyttöä. Jäsenvaltio voi kohdella valtioiden rajat ylittävää toimintaa eri tavoin kuin maan sisällä tapahtuvaa toimintaa vain siinä tapauksessa, että se on perusteltua verovelvollisten erilaisen tilanteen vuoksi.

Ajan mittaan, kun EU:n kansalaisten rajatylittävä toiminta on lisääntynyt, on käynyt ilmeiseksi, että jäsenvaltioiden verolainsäädännöt ovat monilta osin ristiriidassa perussopimusten määräysten kanssa. Monet havaituista ongelmista on jo käsitelty ja ratkaistu. Ne liittyvät enimmäkseen sääntöihin, joita sovelletaan ulkomailta saatuihin tuloihin, ulkomaisiin kiinteistöihin, eläkkeisiin, osinkoihin, autojen maahantuontiin ja alkoholin ja tupakan maahantuontiin. Yksityiskohtainen selvitys näistä tapauksista esitetään komission yksiköiden valmisteluasiakirjassa[6], joka on tämän tiedonannon liitteenä. Tässä tiedonannossa kerrotaan EU:n kansalaisille tarjolla olevista komission ongelmanratkaisupalveluista ja annetaan esimerkkejä sellaisista jäsenvaltioiden verosäännöksistä, joiden on todettu olevan ristiriidassa EU:n perussopimusten kanssa.

Komissio rohkaisee kansalaisia huomauttamaan sille ongelmista, joiden he arvelevat johtuvan siitä, että jäsenvaltioiden verosäännökset ovat ristiriidassa EU:n lainsäädännön kanssa. Kuka tahansa EU:n kansalainen voi kääntyä 2 luvussa mainittujen Sinun Eurooppasi -portaalin yhteyspisteiden puoleen. Kaikilla EU:n kansalaisilla on myös oikeus tehdä kantelu Euroopan komissiolle mistä tahansa jäsenvaltioiden käytännöstä, jonka he katsovat olevan ristiriidassa EU:n lainsäädännön kanssa.

Komissio puolestaan aikoo ryhtyä lisätoimiin

- varmistaakseen, että jäsenvaltioiden verosäännöksiä koskevien kantelujen ja verotukseen liittyvien rikkomusmenettelyjen tuloksista tiedotetaan kansalaisille entistä avoimemmin ja perusteellisemmin,

- varmistaakseen jäsenvaltioiden verolainsäädännön seurannan ja sen, että jäsenvaltioita pyydetään järjestelmällisesti korjaamaan EU:n lainsäädännön kanssa ristiriidassa olevat säännöksensä tietyssä määräajassa,

- valvoakseen, että EU:n jäsenvaltiot noudattavat unionin tuomioistuimen veroasioissa antamia tuomioita, ja varmistaakseen, että näitä tuomioita noudatetaan myös niissä jäsenvaltioissa, jotka eivät olleet niiden kohteena,

- varmistaakseen, että EU:n kansalaisneuvontapalveluilla on riittävästi tietoa, koulutusta ja aineistoa, jotta ne voivat käsitellä kansalaisten valituksia rajatylittävän toiminnan veroesteistä.

EU:N TIETYILLÄ ALOILLA SUUNNITTELEMAT TOIMENPITEET

Komissio suunnittelee tiettyjä toimenpiteitä, joilla pyritään ratkaisemaan tärkeimmät EU:n kansalaisten rajatylittävissä tilanteissa kohtaamat vero-ongelmat.

1. Tulojen ja varallisuuden kaksinkertainen verotus

Komissio pitää erityisen tärkeinä toimenpiteitä, joilla voitaisiin ratkaista kaksinkertaisen verotuksen ongelma EU:ssa lopullisesti kahdenvälisiin verosopimuksiin sisältyviä ratkaisuja kokonaisvaltaisemmin. Komissio tarkastelee parhaillaan ongelmia, joita sekä yksittäisille kansalaisille että yrityksille aiheutuu siitä, että näiden tuloja, voittoja ja pääomatuloja verotetaan useammassa kuin yhdessä jäsenvaltiossa. Se aikoo käsitellä näitä kaksinkertaisen verotuksen aiheuttamia ongelmia tarkemmin vuonna 2011 annettavassa tiedonannossa. Tavoitteena on esittää vuonna 2012 vaikutusten arvioinnin pohjalta ratkaisuehdotuksia, joilla pyrittäisiin korjaamaan tulojen ja varallisuuden kaksinkertaisen verotuksen poistamista koskevissa jäsenvaltioiden kahdenvälisissä sopimuksissa esiintyviä puutteita. Yksi mahdollinen ratkaisu voisi olla äskettäin annetussa Montin raportissa[7] ehdotettu sitova riitojenratkaisumekanismi.

2. Perintöverotus

Rajatylittävät perintöveroasiat näyttävät huolestuttavan EU:n kansalaisia yhä enemmän. Euroopan unionin tuomioistuimen käsiteltäväksi ei ennen vuotta 2003 tullut yhtään jäsenvaltioiden perintöverotukseen liittyvää tapausta, mutta tämän jälkeen kansalliset tuomioistuimet ovat siirtäneet kahdeksan asiaa sen käsiteltäväksi. Komissio on lisäksi saanut useita kanteluita ja kysymyksiä, jotka koskevat syrjintään ja kaksinkertaiseen verotukseen liittyviä ongelmia tällä alalla. Kaksinkertaista verotusta esiintyy, koska veroa perinnöistä kantavien jäsenvaltioiden säännökset eroavat toisistaan huomattavasti jopa siltä osin, ketä verotetaan. Jäsenvaltiot ovat lisäksi tehneet hyvin vähän kahdenvälisiä verosopimuksia, joissa käsitellään perintöjen kaksinkertaista verotusta, eivätkä niiden yksipuolisia verohuojennuksia koskevat järjestelmät vaikuta kovin kattavilta. Komissio analysoi parhaillaan näitä rajatylittäviä perintöverotuksen ongelmia ja kuulee niistä laajalti eri osapuolia. Se tarkastelee erilaisia ratkaisuja, joihin voisivat kuulua syrjivien piirteiden poistamista koskevien suuntaviivojen antaminen ja se, että jäsenvaltioita pyydetään parantamaan kaksinkertaisen verotuksen poistamiseen tähtäävien yksipuolisten järjestelyjensä kattavuutta. Komissio aikoo esittää ehdotuksia rajatylittäviiin perintövero-ongelmiin puuttumiseksi vuoden 2011 puolivälissä parhaillaan käynnissä olevan vaikutusten arvioinnin tulosten pohjalta.

3. Rajojen yli maksettavien osinkojen verotus

Osingoista rajatylittävissä tilanteissa maksettavien lähdeverojen tapauksessa verotusoikeus on jaettu kyseessä olevan tulon lähdevaltion ja sijoittajan asuinvaltion kesken. Osinkomaksujen verotus kahdessa jäsenvaltiossa johtaa kuitenkin usein merkittäviin ongelmiin: veronpalautuksen hakeminen voi olla vaikeaa, osallisena saattaa olla useita verotustasoja ja ulkomaisille sijoittajille maksettuja osinkoja verotetaan ehkä ankarammin kuin kotimaisten sijoittajien osinkoja. Tämä on johtanut sekä kansalaisten syrjinnästä tekemien kanteluiden että unionin tuomioistuimen käsiteltäväksi saatettujen asioiden määrän lisääntymiseen.

Komissio analysoi parhaillaan tilannetta ja aikoo vuonna 2012 esittää vaikutusten arvioinnin perusteella ehdotuksen niiden ongelmien ratkaisemiseksi, joita aiheutuu, kun kahdella jäsenvaltiolla on oikeus verottaa yksityisille sijoittajille maksettavia osinkoja. Tämän EU:n osinkoverotusta koskevan tarkemman analyysin tuloksia odotettaessa komissio pyrkii myös yhteistyössä jäsenvaltioiden kanssa varmistamaan, että arvopaperien tuotosta, myös osingoista, kannettavan lähdeveron mahdollinen alennus, johon sijoittajilla verosopimusten perusteella on oikeus, myönnetään mahdollisimman yksinkertaisesti ja nopeasti, parhaassa tapauksessa jo kyseisen tulon maksamisen yhteydessä (vrt. 19. lokakuuta 2009 annettu komission suositus 2009/784/EY).

4. Ajoneuvojen rekisteröinti- ja käyttöverot

Kun EU:n kansalainen ostaa auton muusta jäsenvaltiosta kuin siitä, jossa hän asuu pysyvästi, tai kun hän siirtää auton sen rekisteröintijäsenvaltiosta toiseen jäsenvaltioon, hän kohtaa usein kohtuutonta byrokratiaa ja voi joutua maksamaan rekisteröinti- ja/tai käyttöveroja kahteen kertaan.

Komissio ehdotti vuonna 2005 henkilöautojen verotusta koskevaa direktiiviä[8], jonka tarkoituksena oli autojen rekisteröintiverojen asteittainen poistaminen ja veron palautusjärjestelmän käyttöönotto siirtymäkauden ajaksi. Jäsenvaltiot eivät ole toistaiseksi saavuttaneet ehdotuksen hyväksymisen edellyttämää yksimielisyyttä. Komissio arvioi parhaillaan uudelleen näitä kysymyksiä ja pyrkii ratkaisemaan autojen kaksinkertaisia rekisteröintiveroja koskevan ongelman tekemällä vuonna 2011 uusia esityksiä asiasta[9].

5. Sähköinen kaupankäynti

EU:n kuluttajien mielestä tavaroiden tai palveluiden ostaminen verkossa toisesta maasta on tällä hetkellä vaikeaa. Kolmannes EU:n kuluttajista on ostanut jotain internetin välityksellä, mutta vain seitsemän prosenttia kuluttajista on tehnyt verkko-ostoksen toisesta maasta. Kuluttajista 33 prosenttia olisi kuitenkin periaatteessa kiinnostunut ostamaan tavaroita tai palveluja ulkomailta.

Tutkimukset ovat osoittaneet, että 60 prosenttia kuluttajista epäonnistuu verkko-ostosten tekemisessä ulkomailta, koska myyjä kieltäytyy myynnistä tai tuotteen lähettämisestä[10]. Puolessa tutkituista tapauksista kaupanteko ei onnistunut, vaikka kuluttajat olisivat voineet säästää vähintään 10 prosenttia, jos kauppa olisi toteutunut. Yritykset ovat haluttomia myymään rajojen yli monestakin syystä, mutta merkittävin tekijä ovat selvitysten mukaan arvonlisäveroon liittyvät kysymykset. Vähittäismyyjistä 62 prosenttia totesi, että eri maiden verosäännösten erot ovat merkittävä käytännön este rajatylittävälle kaupalle. Verkkokauppiaat eivät halua myydä tuotteitaan ulkomaille, koska tällöin heille saattaa aiheutua vero- ja ilmoitusvelvoitteita niissä maissa, joihin he myyvät tuotteitaan.

Tilannetta on jonkin verran parantanut telepalveluja, televisio- ja radiolähetyspalveluja ja sähköisiä palveluja kuluttajille tarjoaville toimijoille tarkoitetun keskitettyä asiointipistettä koskevan järjestelmän (yhden luukun järjestelmä) hyväksyminen. Järjestelmän toteuttamiseen tähtäävä työ on jo aloitettu. Komissio jatkaa työtään, jonka tavoitteena on saada tällainen järjestelmä myös laajempaan käyttöön[11]. Tähän liittyen komissio julkaisi 1. joulukuuta 2010 vihreän kirjan voidakseen kuulla kaikkia sidosryhmiä arvonlisäveron tulevaisuudesta ja myös keskitettyä asiointipistettä koskevista järjestelmistä. Komissio rohkaisee sidosryhmiä osallistumaan aktiivisesti tähän kuulemiseen, jonka perusteella voidaan valmistella alalla tarvittavia jatkotoimia.

MAHDOLLISET JATKOTOIMET

Komissio ehdottaa myös, että jäsenvaltioiden verohallintojen ja sidosryhmien kanssa aloitetaan vuoropuhelu muista ratkaisuista, joilla voitaisiin poistaa EU:n kansalaisten rajatylittävää toimintaa haittaavia veroesteitä. Tähän mennessä on tehty jo seuraavat ehdotukset:

- Verohallintoihin voitaisiin perustaa keskitettyjä asiointipisteitä, joista liikkuvat työntekijät ja sijoittajat voisivat saada tarvitsemansa luotettavat verotiedot ja joissa he voisivat myös suoraan maksaa veroja ja saada kaikki tarvittavat todistukset kotimaansa veroviranomaisille.

- Verosäännösten noudattamista rajatylittävissä tilanteissa voitaisiin helpottaa pyrkimällä yhdenmukaistamaan verotukseen liittyviä hakemus- ja ilmoituslomakkeita, kääntämällä tarvittavia asiakirjoja muille EU:n virallisille kielille ja lisäämällä tietotekniikan käyttöä.

- Jäsenvaltioita voitaisiin rohkaista vahvistamaan rajatyöntekijöitä ja liikkuvia työntekijöitä koskevat erityissäännöt, joissa otetaan huomioon eri jäsenvaltioiden vero- ja sosiaaliturvajärjestelmien välinen vuorovaikutus.

- Erilaisten eläkeverotusjärjestelmien koordinointia voitaisiin pyrkiä edistämään työntekijöiden liikkuvuuden kannustamiseksi.

PÄÄTELMÄT

Veroesteiden poistaminen voi parantaa merkittävästi EU:n kansalaisten mahdollisuuksia työskennellä, viettää eläkepäiviään, sijoittaa ja ostaa tavaroita ja palveluja kotimaansa ulkopuolella. Se voi myös lisätä heidän luottamustaan näihin mahdollisuuksiin. Komissio aikoo omasta puolestaan

- tutkia tehtyjä kanteluita aktiivisesti ja varmistaa, että jäsenvaltioiden verosäännöksiä koskevien kanteluiden ja verotukseen liittyvien rikkomusmenettelyjen tuloksista tiedotetaan kansalaisille entistä avoimemmin ja perusteellisemmin. Tähän pyritään erityisesti tiedottamalla vuosittain näistä asioista Europa-verkkosivustolla käyttäjäystävällisellä tavalla;

- helpottaa komission Europe Direct- ja Sinun Eurooppasi -kansalaisneuvontapalveluiden käyttöä ja varmistaa, että nämä palvelukeskukset pystyvät entistä paremmin käsittelemään veroaiheisia kysymyksiä ja että kansalaiset saavat apua ja neuvoja aiempaa suoremmin. Sinun Eurooppasi -verkkosivuston tarjoamat tiedot esitetään käyttäjäystävällisessä muodossa;

- esittää yksityiskohtaisen analyysin kaksinkertaisen verotuksen ongelmasta vuonna 2011 ja pyrkii saamaan aikaan lopullisen ratkaisun vuonna 2012 vaikutusten arvioinnin tulosten perusteella;

- ehdottaa ratkaisuja rajatylittäviin perintöverotuksen ongelmiin vuonna 2011 vaikutusten arvioinnin tulosten perusteella;

- ehdottaa vuonna 2012 vaikutusten arvioinnin tulosten perusteella ratkaisuja ongelmiin, jotka johtuvat rajatylittäviin osinkomaksuihin sovellettavista veroista;

- ehdottaa ratkaisuja rajatylittäviin ongelmiin, joita EU:n kansalaiset kohtaavat autojen verotuksen ja tavaroiden ja palveluiden verkkokaupan aloilla;

- käynnistää vuonna 2011 keskustelun jäsenvaltioiden kanssa veroasiantuntijoista koostuvassa työryhmässä siitä, miten verosäännösten noudattamista rajatylittävissä tilanteissa voitaisiin yksinkertaistaa.

Jotta komissio pystyisi ratkaisemaan EU:n kansalaisten rajatylittäviä vero-ongelmia, joihin kuuluvat muun muassa kaksinkertainen verotus, monimutkaiset veromenettelyt ja ulkomaisille veronmaksajille suunnatun selkeän tiedon puute, se tarvitsee neuvoston, Euroopan parlamentin, jäsenvaltioiden ja muiden sidosryhmien tuen. Komissio kehottaakin kaikkia asianosaisia toimimaan aktiivisesti tässä tiedonannossa selostettujen veroesteiden poistamiseksi, jotta EU:n kansalaiset pystyisivät jatkossa aidosti hyötymään sisämarkkinoista. Komissio aikoo raportoida edistymisestä rajatylittävien vero-ongelmien ratkaisemisessa ja erityisesti autojen kaksinkertaisen verotuksen poistamisessa EU:n kansalaisuutta koskevassa katsauksessaan, joka on tarkoitus esittää vuonna 2013, Euroopan kansalaisten teemavuonna.

[pic][pic][pic]

[1] http://ec.europa.eu/eu2020/pdf/COMPLET%20EN%20BARROSO%20%20%20007%20-%20Europe%202020%20-%20EN%20version.pdf

[2] KOM(2010) 608.

[3] KOM(2010) 603.

[4] http://ec.europa.eu/youreurope/citizens/index_en.htm

[5] SEC(2010) 1576.

[6] SEC(2010) 1576.

[7] http://ec.europa.eu/bepa/pdf/monti_report_final_10_05_2010_fi.pdf

[8] KOM(2005) 261 lopullinen.

[9] Autojen kaksinkertaisesta rekisteröintiverotuksesta erillisen ongelman muodostavat ajoneuvojen kaksinkertaista rekisteröintiä koskevat vaatimukset. Kuten vuoden 2010 katsauksessa Euroopan unionin kansalaisuuteen (KOM(2010) 603) ilmoitetaan, komissio aikoo vuonna 2011 ehdottaa myös niiden osalta säädöstä, jonka avulla yksinkertaistetaan toisessa jäsenvaltiossa jo rekisteröityjen ajoneuvojen rekisteröintiin liittyviä muodollisuuksia ja edellytyksiä. Tarkoituksena on poistaa esteet, jotka haittaavat tällaisten ajoneuvojen siirtämistä toiseen jäsenvaltioon.

[10] Komission tiedonanto Euroopan parlamentille, neuvostolle, Euroopan talous- ja sosiaalikomitealle sekä alueiden komitealle elinkeinonharjoittajien ja kuluttajien välisestä rajatylittävästä sähköisestä kaupankäynnistä EU:ssa (KOM(2009) 557 lopullinen, 22.10.2009) ja komission yksiköiden valmisteluasiakirja rajatylittävästä sähköisestä kaupankäynnistä EU:ssa (SEC(2009) 283).

[11] Komissio ehdotti vuonna 2004 keskitettyä asiointipistettä koskevaa järjestelmää, joka mahdollistaisi tiettyjen ilmoitusvelvoitteiden täyttämisen siinä jäsenvaltiossa, jossa yritys sijaitsee (KOM(2004) 728). Ehdotusta ei kuitenkaan ole vielä hyväksytty.